Høringskonsulentens endelige rapport (1)

DK/DE Interconnector

(AT.40461)

(2019/C 58/08)

(1) Denne procedure vedrører en adfærd udvist af TenneT TSO GmbH (»TenneT«) i forbindelse med elsamkøringsforbindelsen mellem Tyskland og Vestdanmark.

(2) Den 19. marts 2018 indledte Kommissionen en procedure i henhold til artikel 11, stk. 6, i forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) med henblik på at vedtage en afgørelse i henhold til kapitel III i forordning (EF) nr. 1/2003 over for TenneT.

(3) Den 19. marts 2018 vedtog Kommissionen i henhold til artikel 9, stk. 1, i forordning (EF) nr. 1/2003 en foreløbig vurdering, hvori den udtrykte betænkeligheder om, at TenneT kan have misbrugt sin dominerende stilling på markedet for transmission af el på TenneT's net i strid med artikel 102 i TEUF ved at diskriminere mellem brugerne af nettet ud fra deres bopæl.

(4) Selv om TenneT ikke var enig i Kommissionens foreløbige konklusioner, tilbød virksomheden den 19. marts 2018 at afgive tilsagn for at imødekomme de betænkeligheder, som Kommissionen gav udtryk for i sin foreløbige vurdering.

(5) Den 27. marts 2018 offentliggjorde Kommissionen en meddelelse i henhold til artikel 27, stk. 4, i forordning (EF) nr. 1/2003, der opsummerede sagen og tilsagnene, og den opfordrede interesserede tredjeparter til at fremsætte deres bemærkninger (4). Kommissionen modtog bemærkninger fra 23 interesserede parter. Som svar på disse bemærkninger fremlagde TenneT den 12. november 2018 reviderede tilsagn (de »endelige tilsagn«).

(6) I afgørelsen finder Kommissionen, at de endelige tilsagn effektivt fjerner de konkurrencemæssige betænkeligheder, der blev udtrykt i den foreløbige vurdering, og den gør disse endelige tilsagn bindende for TenneT. I lyset heraf konkluderer Kommissionen, at den ikke længere har grund til at gribe ind i sagen, og denne bør således bringes til ophør.

(7) Jeg har ikke modtaget nogen anmodning eller klage fra TenneT i relation til denne procedure (5).

(8) På denne baggrund finder jeg, at alle processuelle rettigheder er blevet overholdt i denne sag.

Bruxelles, den 29. november 2018. Joos STAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1) (»forordning 1/2003«).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Meddelelse fra Kommissionen offentliggjort i henhold til artikel 27, stk. 4, i Rådets forordning (EF) nr. 1/2003 i sag AT.40461 — DE-DK Interconnector (EUT C 118 af 4.4.2018, s. 20).

(5) I henhold til artikel 15, stk. 1, i afgørelse 2011/695/EU kan parter, som under proceduren tilbyder at afgive tilsagn efter artikel 9 i forordning (EF) nr. 1/2003, på et hvilket som helst tidspunkt under sagsbehandlingen henvende sig til høringskonsulenten for at sikre sig, at de på effektiv vis kan udøve deres proceduremæssige rettigheder.